**ПРОЕКТ**

**ЗАКОН**

**за изменение и допълнение на Закона за железопътния транспорт**

(обн., ДВ, бр. 97 от 2000 г.; изм. и доп., бр. 47 от 2002 г., бр. 96 от 2002 г., бр. 70 и 115 от 2004 г., бр. 77 и 88 от 2005 г., бр. 36, 37, 62, 92 и 108 от 2006 г., бр. 22, 35, 74 и 81 от 2009 г., бр. 87 от 2010 г., бр. 47 от 2011 г., бр. 15 и 68 от 2013 г. и бр. 17 и 47 от 2015 г., бр. 19 и 58 от 2016 г.)

**§ 1.** В чл. 9, ал. 4 се създава изречение второ: „Имуществото – публична и частна държавна собственост, се предоставя от държавата за изпълнението на предмета ѝ на дейност с решение на Министерския съвет.“

**§ 2.** В чл. 115и се правят следните изменения и допълнения:

1. В ал. 1 думите „железопътните произшествия“ се заменят с „тежки железопътни произшествия, произшествия“.
2. Алинея 3 се изменя така:

„(3) Разследването по ал. 1 на тежки железопътни произшествия се осъществява от специализирано звено за разследване на железопътни произшествия и инциденти в Министерството на транспорта, информационните технологии и съобщенията.“

**§ 3.** В чл. 115к се правят следните изменения:

1. Алинея 7 се изменя така:

„(7) Управителят на железопътната инфраструктура, железопътните предприятия, лицата по чл. 45, ал. 1, отговорни за поддръжката на превозните средства и Изпълнителна агенция „Железопътна администрация“ предоставят на специализираното звено достъп до всякаква информация или записи, свързани с разследването.“

1. В ал. 8 думите „по ал. 1“ се заменят със „за разследване“.

**§ 4.** В чл. 115л се правят следните изменения:

1. Алинея 1 се изменя така:

„(1) Разследването на произшествия и инциденти, с изключение на тези по чл. 115к, ал. 1, се осъществява от управителя на железопътната инфраструктура и/или железопътните предприятия по процедури за разследване, включени в техните системи за управление на безопасността в съответствие с чл. 115д, ал. 5, т. 5.

2. Алинея 3 се отменя.

3. В ал. 4 думите „поддържа регистър за всички разследвани по реда на този закон произшествия и инциденти“ се заменят с „изготвя годишен доклад за безопасност, който съдържа статистически данни за общите показатели за безопасност, свързани с железопътните произшествия, инциденти и предпоставки за произшествия или инциденти“.

**§ 5.** В чл.115м, ал. 3 думите „по този закон“ се заменят с „от специализираното звено“.

**§ 6.** В чл. 116, ал. 2 след думите „от железопътните предприятия“ се поставя запетая и се добавя „включително върху дейността по разследването на произшествия, инциденти и ситуации, близки до инциденти“.

**§ 7.** В чл. 117, ал. 2, т. 2 в края на текста се добавя „и с разследванията на произшествия, инциденти и ситуации, близки до инциденти, извършвани от управителите на железопътна инфраструктура и железопътните предприятия“.

**§ 8.** В чл. 128, ал. 5 след думите „свързано с“ да се добави „провеждане на разследване на произшествия, инциденти и ситуации, близки до инциденти или“.

**§ 9.** В § 1, т. 48, б. „а“, подт. „ее“ от Допълнителните разпоредби след думите „съоръжения за“ се добавя „дезинфекция“ и се поставя запетая.

**ДОПЪЛНИТЕЛНА РАЗПОРЕДБА**

 **§ 10.** Този закон въвежда разпоредби на Директива 2004/49/ЕО на Европейския парламент и на Съвета от 29 април 2004 г. относно безопасността на железопътния транспорт в Общността и за изменение на Директива 95/18/ЕО на Съвета относно лицензирането на железопътните предприятия и Директива 2001/14/ЕО относно разпределяне на капацитета на железопътната инфраструктура и събиране на такси за ползване на железопътната инфраструктура и за сертифициране за безопасност (Директива относно безопасността на железопътния транспорт), поставени с Официално уведомително писмо по нарушение № 2013/2076 (№ C(2013) 3638/20.6.2013 г.) и Допълнително официално уведомително писмо по нарушение № 2013/2076 (№ C(2016) 2382/28.4.2016 г.).

**ПРЕХОДНИ И ЗАКЛЮЧИТЕЛНИ РАЗПОРЕДБИ**

 **§ 11.** В Закона за ветеринарномедицинската дейност се правят следните изменения и допълнения:

 1. В чл. 12, ал. 1 думите „и Министерството на транспорта, информационните технологии и съобщенията“ се заличават.

 2. В чл. 190 се създават ал. 3 и 4:

„(3) Дезинфекцията и дезинсекцията по ал. 1 на влизащите в страната подвижни железопътни състави се извършва на ГКПП срещу заплащане на цена, в обслужващи съоръжения по смисъла на § 1, т. 48, б. „а“, подт. „ее“ от Допълнителните разпоредби на Закона за железопътния транспорт, собствени или управлявани от управител на железопътната инфраструктура, от железопътно предприятие или от други физически или юридически лица. Дезинфекцията се извършва по схема, утвърдена от изпълнителния директор на БАБХ.

(4) Цената на услугата по ал. 3 се определя от оператора на обслужващото съоръжение при спазване на изискванията, посочени в чл. 31 от Директива 2012/34/ЕС на Европейския парламент и на Съвета от 21 ноември 2012 година за създаване на единно европейско железопътно пространство (ОВ, L 343, стр. 32, 14.12.2012 г.).“

**§ 12.** Разследванията на железопътни произшествия и инциденти, които не са завършени при влизането на този закон в сила, се завършват по досегашния ред.

 **§ 13.** Законът влиза в сила от деня на обнародването му в „Държавен вестник“ с изключение на § 2 и 4, които влизат в сила 3 месеца след обнародването му в „Държавен вестник“.